O‘zbekiston o‘z sun’iy yo‘ldosh tarmog‘ini yaratadi

O‘zbekiston prezidenti “Milliy geografik axborot tizimini yaratish” investitsion loyihasini amalga oshirish chora-tadbirlari to‘g‘risida qaror qabul qildi. Bu haqda “Podrobno” nashri xabar bermoqda.

Milliy geografik axborot tizimi (MGAT) “Elektron hukumat” tizimining bir qismi sifatida shakllantiriladi. U o‘z ichiga geodezik sun’iy yo‘ldosh tarmog‘ini hamda davlat kadastri va ko‘chmas mulkni ro‘yxatdan o‘tkazishning yagona kompyuterlashtirilgan tizminini yaratishni oladi.
MGATning yuzaga kelishi tabiiy resurslarni oqilona ishlatish va saqlash, respublikamiz hududlarini birlikda rivojlanitirish uchun zarur bo‘lgan axborot-resurs bazasini shakllantirish imkonini beradi.
Ushbu loyihani amalga oshirish uchun Koreya Eksport-import banki O‘zbekiston hukumatiga Iqtisodiy taraqqiyot va hamkorlik jamg‘armasi tomonidan 40 yillik muddatga 15 million dollar miqdorida imtiyozli qarz berdi.
Loyihaning 2013—2017-yillarda amalga oshirilishi rejalashtirilgan.